林筍復生
作者：蘇轍
朝代：宋

paragraphs: 春寒侵竹竹憔悴，父老皆云未嘗記。
偶然雷雨一尺深，知爲南園衆君子。
從地湧出長如人，一一便有凌雲氣。
吾家老圃倦栽接，但以歲寒相嫵媚。
一朝紛紛看黄落，嵇阮相過無醉地。
陰陽往復知有數，已病還瘳非即死。
呼童徑語鄰舍翁，種竹未改當年意。
姚黄左紫終誤人，千葉重臺定何事。